**ΒΙΟΓΡΑΦΙΚΟ**

**ΜΥΡΤΩ ΒΑΣΙΛΕΙΟΥ**

Γεννήθηκε και μεγάλωσε στην Αθήνα. Τελειόφοιτη του τμήματος «Κοινωνικής Πολιτικής» του Παντείου Πανεπιστημίου. Από πολύ μικρή ηλικία λαμβάνει μέρος σε χορωδίες και μουσικούς διαγωνισμούς. Σε μπάντες, ως η βασική τραγουδίστρια, παίζοντας σε διάφορα μαγαζιά της Αθήνας και αφήνοντας πάντα τις καλύτερες εντυπώσεις. Αυτοδίδακτη στο πιάνο και την κιθάρα.

Η ασχολία της με το τραγούδι και τη μουσική γενικότερα γίνεται πιο εντατική όταν, το 2014, την ανακαλύπτει η Νατάσσα Μποφίλιου και την προτείνει στον Κώστα Τσίρκα, με σκοπό τη δημιουργία ενός κοινού project.

Δύο χρόνια αργότερα, το Δεκέμβρη του ‘16, κυκλοφορεί ο πρώτος της προσωπικός δίσκος με τίτλο “Μαζί το Χειμώνα” σε σύνθεση Κώστα Τσίρκα. Ραδιοφωνικοί παραγωγοί ξεχωρίζουν αρκετά τραγούδια του δίσκου αυτού όπως το “ο Χρόνος Είναι Με Το Μέρος Μας», οι “Ατέλειωτες Μέρες” και το “Λαμπραντόρ». Ένας ποπ δίσκος, γλυκός, νοσταλγικός με έντονο το ακουστικό στοιχείο. Σπουδαίοι δημιουργοί οπως ο Γεράσιμος Ευαγγελάτος και ο Ηλίας Βαμβακούσης συμβάλλουν στη δημιουργία του album, γράφοντας στίχους και ενορχηστρώνοντας, αντίστοιχα.

Επόμενο βήμα, η επικοινωνία του δίσκου και η διεξαγωγή παραστάσεων σε χώρους όπως ο Σταυρός του Νότου στην Αθήνα, η Οδός ονείρων στην Χαλκίδα και το River Party στο Νεστόριο της Καστοριάς, έχοντας πάντα στο πλευρό της, τον Κώστα Τσίρκα.

Από τότε έχει μοιραστεί τη σκηνή, είτε ως guest είτε σε δικές της παραστάσεις,με καλλιτέχνες όπως η Νατάσσα Μποφίλιου, ο Κωστής Μαραβέγιας, η Παυλίνα Βουλγαράκη, η Δήμητρα Σελεμίδου, η Βίκυ Καρατζόγλου, η Ελευθερία Πάτση, ο Νίκος Μερτζάνος και ο Γιώργος Καραδήμος.

Τον Οκτώβριο του 2018, κυκλοφορεί “Το Μέσα Μου Φως», σε στίχους Γεράσιμου Ευαγγελάτου, το πρώτο single του δεύτερου προσωπικού της mini album,  που θα ολοκληρώνεται σταδιακά με την κυκλοφορία των υπόλοιπων τραγουδιών. Το project αυτό, υπογράφει και πάλι ο Κώστας Τσίρκας έχοντας δίπλα τους τον ενορχηστρωτή Αλέξανδρο Λιβιτσάνο.

Τις Πέμπτες του Νοέμβρη του 2018, με την παράσταση “Ρομάντζα», θα ξεκινήσουν οι κοινές live εμφανίσεις της με το Στάθη Δρογώση, στο club του Σταυρού του Νότου.

Τον Χειμώνα του 2019 συμμετέχει στην παράσταση «Καθαρή Εξόδιος» του Αποστόλη Μπαρμπαγιάννη, ο γνωστός Τσολιάς της Ελληνοφρένειας και περιοδεύουν σε όλη την Ελλάδα.

Την 1η του Απρίλη κυκλοφορεί από τη Feelgood Records το δεύτερο single της νέας της ολοκληρωμένης δουλειάς («Καταφύγιο»), η «Ανοιξιάτικη Μέρα», σε στίχους Σπύρου Γραμμένου.

Το καλοκαίρι του 2019, την ανακαλύπτει ο Μάριος Φραγκούλης και περιοδεύουν σε Ελλάδα και Κύπρο παρουσιάζοντας τη «Γαλάζια Λίμνη». Αφήνει τις καλύτερες εντυπώσεις ερμηνεύοντας τραγούδια από το προσωπικό της ρεπερτόριο αλλά και άλλων σπουδαίων δημιουργών.

Τα Σάββατα 26 Οκτώβρη και 2 Νοέμβρη ετοιμάζεται να ανέβει ξανά τη σκηνή του Σταυρού του Νότου PLUS παρουσιάζοντας ένα πρόγραμμα με μια ιδιαίτερη ηχητική προσέγγιση. Τα Σάββατα αυτά, δύο σημαντικοί καλεσμένοι θα μοιραστούν τη σκηνή μαζί της, ο Γιάννης Κότσιρας (26/10) και η Νατάσσα Μποφίλιου (2/11).

**Επικοινωνήστε για περισσότερες πληροφορίες**